b'\n_START_ARTICLE_\nEmil Cesar\n_START_SECTION_\n\xc5\xbdivljenje in delo\n_START_PARAGRAPH_\nCesar se je rodil v \xc5\xbeelezni\xc4\x8darski dru\xc5\xbeini. Leta 1947 je maturiral, potem pa \xc5\xa1tudiral slovenski jezik in knji\xc5\xbeevnost na slavisti\xc4\x8dnem oddelku ljubljanske Filozofske fakultete, kjer je diplomiral leta 1953. Po kon\xc4\x8danem \xc5\xa1tudiju je pou\xc4\x8deval na srednjih \xc5\xa1olah. Od 1977 je bil predavatelj za novej\xc5\xa1o slovensko knji\xc5\xbeevnost na Pedago\xc5\xa1ki akademiji in Pedago\xc5\xa1ki fakulteti v Ljubljani, leta 1990 je doktoriral._NEWLINE_Literarnozgodovinske prispevke je za\xc4\x8del objavljati leta 1954. Prou\xc4\x8duje slovensko knji\xc5\xbeevnost med obema vojnama in knji\xc5\xbeevnost narodnoosvobodilnega boja, zlasti Karla Destovnika Kajuha in proletarske pisce. Opremlja tudi knjige posameznih avtorjev z ob\xc5\xa1irnimi spremnimi besedami, \xc5\xa1tudijami in znanstvenimi komentarji, prav tako pa Zbrana dela in antologije pesni\xc5\xa1tva in proze s tega podro\xc4\x8dja. Od 1982 do 1988 je bil glavni urednik revije Obzornik (Pre\xc5\xa1ernova dru\xc5\xbeba), kjer je skrbel za poudarjeno slovensko podobo revije. Za svoje literarnozgodovinsko delo je prejel ve\xc4\x8d pomembnih republi\xc5\xa1kih nagrad in priznanj.'